Document ID: 32015D0266

KOMISSION TÄYTÄNTÖÖNPANOPÄÄTÖS (EU) 2015/266,
annettu 16 päivänä helmikuuta 2015,
Mansaaren tunnustamisesta varroa-vapaaksi ja täytäntöönpanopäätöksen 2013/503/EU liitteen muuttamisesta
(tiedoksiannettu numerolla C(2015) 715)
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa, siltä osin kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13 päivänä heinäkuuta 1992 annetun neuvoston direktiivin 92/65/ETY (1) ja erityisesti sen 15 artiklan 2 kohdan,
sekä katsoo seuraavaa:
(1)
Direktiivissä 92/65/ETY vahvistetaan eläinten terveyttä koskevat vaatimukset eläinten, siemennesteen, munasolujen ja alkioiden unionin sisäisessä kaupassa ja unioniin tuonnissa, siltä osin kuin niitä eivät koske sen liitteessä F tarkoitettujen erityisten unionin säädösten eläinten terveyttä koskevat vaatimukset.
(2)
Mehiläisten varroatoosi on lueteltu direktiivin 92/65/ETY liitteessä B nimityksellä ”varroapunkki”. Tautia aiheuttavat Varroa-suvun punkit, jotka ovat ulkoloisia, ja sitä on raportoitu maailmanlaajuisesti.
(3)
Direktiivin 92/65/ETY 15 artiklassa säädetään, että jos jäsenvaltio katsoo, että sen alue tai osa sen aluetta on vapaa jostakin liitteessä B mainitusta taudista, sen on toimitettava komissiolle asianmukaiset perustelut, joiden pohjalta annetaan asiaa koskeva päätös.
(4)
Varroatoosi leviää mehiläisten sikiöiden liikkeiden mukana sekä suorassa kosketuksessa tartunnan saaneiden aikuisten mehiläisten välillä. Jälkimmäinen vaihtoehto on mahdollinen ainoastaan mehiläisen lentoalueella. Näin ollen taudista vapaiksi alueiksi voidaan tunnustaa ainoastaan sellaiset alueet, joilla mehiläispesien ja sikiöiden liikkeitä voidaan valvoa ja jotka ovat maantieteellisesti riittävän eristyksissä, niin että mehiläisten tulo alueelle sen ulkopuolelta estyy. Lisäksi toimivaltaisten viranomaisten on todistettava laajoihin valvontatoimiin perustuen, että alue on tosiasiallisesti varroa-vapaa, ja jotta vapaa asema säilyisi jatkossakin, että elävien mehiläisten ja niiden sikiöiden tuontia alueelle valvotaan tiukasti.
(5)
Suomen Ahvenanmaa tunnustettiin komission täytäntöönpanopäätöksellä 2013/503/EU (2) varroa-vapaaksi alueeksi.
(6)
Yhdistynyt kuningaskunta on pyytänyt komissiota tunnustamaan Mansaaren varroa-vapaaksi alueeksi.
(7)
Vaikka Mansaari, joka on Britannian kruunun alainen itsehallintoalue, ei kuulu unioniin, sillä ja unionilla on erityinen, rajoitettu suhde. Neuvoston asetuksessa (ETY) N:o 706/73 (3) säädetään sen vuoksi, että muiden muassa eläinten terveyttä koskevan lainsäädännön soveltamiseksi Yhdistynyttä kuningaskuntaa ja Mansaarta pidetään yhtenä jäsenvaltiona.
(8)
Varroatoosi on Mansaarella ilmoitettava tauti, eikä mehiläisiä missään elinkaaren vaiheessa, käytettyjä mehiläispesiä, olkipesiä tai mitään mehiläisten säilytykseen käytettyjä astioita saa siirtää Yhdistyneen kuningaskunnan pääsaarelta Mansaarelle. Lisäksi Mansaari sijaitsee Irlanninmeressä kaukana mehiläisten lentoalueen ulkopuolella, joten saari on maantieteellisesti riittävän hyvin eristetty varroatoosin mahdollisista tartunta-alueista.
(9)
Yhdistynyt kuningaskunta on direktiivin 92/65/ETY 15 artiklan 1 kohdan mukaisesti toimittanut komissiolle asiakirjat, joissa täsmennetään Mansaarella mehiläispopulaation osalta useita vuosia toteutetut valvontatoimenpiteet sekä järjestelyt, joilla varmennetaan, ettei populaatiossa esiinny varroatoosia.
(10)
Yhdistyneen kuningaskunnan toimittamien asiakirjojen arvioinnin perusteella Mansaarta voidaan pitää varroa-vapaana Yhdistyneen kuningaskunnan alueena.
(11)
Sen vuoksi olisi määriteltävä kaupassa tarvittavat lisätakeet ottaen huomioon toimenpiteet, joista on jo säädetty Mansaaren lainsäädännössä.
(12)
Täytäntöönpanopäätöksen 2013/503/EU liitettä olisi sen vuoksi muutettava.
(13)
Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan täytäntöönpanopäätöksen 2013/503/EU liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä helmikuuta 2015.

Labels: 3
18
6